พระบาทสมเด็จพระเจ้าอยู่หัว ทรงรับ ตำรวจควบคุมฝูงชน ที่ถูกยิงศีรษะ อาการสาหัส ขณะปฏิบัติหน้าที่ควบคุมการชุมนุมบริเวณแฟลตดินแดง เป็นคนไข้ในพระบรมราชานุเคราะห์
พลตำรวจตรียิ่งยศ เทพจำนงค์ โฆษกสำนักงานตำรวจแห่งชาติ เปิดเผยว่า พระบาทสมเด็จพระเจ้าอยู่หัว ทรงรับ สิบตำรวจตรีเดชวิทย์ เล็ทเทนสัน ผู้บังคับหมู่กองกำกับการอารักขา 1 กองบังคับการอารักขาและควบคุมฝูงชน ที่ถูกอาวุธปืนยิงเข้าที่บริเวณศีรษะ อาการสาหัส ขณะปฏิบัติหน้าที่ควบคุมการชุมนุมบริเวณแฟลตดินแดง เป็นคนไข้ในพระบรมราชานุเคราะห์ และโปรดเกล้าฯ ให้ผู้แทนพระองค์ เข้าเยี่ยมอาการ         สำหรับเหตุการณ์ที่เกิดขึ้น เมื่อช่วงเช้า พลตำรวจเอก สุวัฒน์ แจ้งยอดสุข ผู้บัญชาการตำรวจแห่งชาติ ได้ลงพื้นที่ตรวจสอบที่เกิดเหตุ เพื่อเร่งรัดให้ฝ่ายสืบสวนติดตามตัวผู้ก่อเหตุให้ได้โดยเร็ว พร้อมวางแนวทางป้องกันเหตุ ไม่ให้เกิดความเสียหาย ไม่ว่าจะเป็นฝ่ายใดก็ตาม จากนั้น ผู้บัญชาการตำรวจแห่งชาติ และ พลตำรวจโทสำราญ นวลมา ผู้บัญชาการตำรวจนครบาล ได้ร่วมพูดคุยกับมารดาของ สิบตำรวจตรีเดชวิทย์ เพื่อพูดคุยถึงเหตุการณ์ที่เกิดขึ้น และมอบเงินสวัสดิการ ทั้งในส่วนของสำนักงานตำรวจแห่งชาติ กองบัญชาการตำรวจนครบาล สมาคมแม่บ้านตำรวจ และเงินส่วนตัว เบื้องต้นรวมกว่า 6 แสนบาท        ขณะที่ พลเอกประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ได้มอบหมายให้ผู้แทนนำสิ่งของเข้าเยี่ยมสิบตำรวจตรีเดชวิทย์ พร้อมฝากให้ดูแลด้านสวัสดิการและการรักษาอย่างดีที่สุด